Votum So sê die Here: “Ek is die Here, Omdat ek getrou is aan my verbond, het Ek jou geroep. Ek hou jou vas, Ek beskerm jou...”.
Tweedens het hulle besef dat God ‘n soewereine God is wat kan optree soos wat Hy goeddink en soos wat Hy wil. Hulle het besef dat God in sy soewereine genade die geskiedenis presies dieselfde sou laat verloop het, of hulle ‘n gelofte gedoen het of nie gedoen het nie. Hulle het besef dat ons God nooit in iets kan indwing nie — al wat hulle belowe het, was dat indien God in sy soewereine genade hulle tog welslae sou laat ervaar, hulle dan “uit dank vir sy genade” sekere dinge wat hulle beloof het, tot sy eer sou uitvoer. Daarom stel hulle ook onomwonde dat Geloftedag “soos ‘n dankdag” tot God se eer gehou sal word.
Hannah is kinderloos en smeek God om aan haar ‘n kind te gee. Sy lê ‘n gelofte af dat sy hierdie kind vir die Here sal grootmaak en hom beskikbaar sal stel om in die tempel diens te doen. Ons lees in die verhaal dat sy geboorte skenk aan Samuel en dat sy hom op 3 jarige ouderdom na die tempel neem, waar Samuel toe gebly het. Sy het hierdie enigste kind van God ontvang, maar kom haar gelofte na en gee hom terug aan God. Sonder dat Samuel ‘n sê gehad het. Hannah se gelofte aan God het vir Samuel gebind vir die res van sy lewe. Net so bind die doopbelofte van die ouers die kind, wat die gelofte nog nie verstaan nie, wanneer dit afgelê word.
Wanneer ons in 2001 die vraag vra: “Suid-Afrika waar gaan jy heen?”, sal ons antwoorde van mekaar verskil. Aan die een kant sal ons ‘n baie pessimistiese antwoord kry, wat die land en sy inwoners – veral die blanke bevolking – geen hoop bied nie. Aan die ander kant gaan ons die groep kry wat baie positief is dat alles vir ons ten beste sal uitwerk. Ons moet vanoggend met mekaar eerlik wees en sê dat ons nie werklik wéét waar alles gaan eindig nie.
Maar ons het twee dinge om aan vas te hou wat vir ons hoop moet bied vir die toekoms. Eerstens moet ons vashou aan die verlede. Hiermee wil ons nie sê dat ons nooit mag verander of nie moet leef vir die toekoms nie. Ons bedoel hiermee eenvoudig dat ons na die geskiedenis moet kyk en besef dat God deur al die eeue steeds dieselfde God is. Hy het eeue gelede die Israeliete gehelp en nie so lank gelede nie, het God ook in ‘n wonderwerk die Voortrekkers gehelp. Hierdie selfde God wat nog altyd gehelp het, sal ons ook in die toekoms help.